M-Net staak analoogdiens | Netwerk24
Sanlam se aandeelhouers sê ja vir Ubunto-Botho
Patrice Motsepe se Ubunto-Botho Investments gaan binnekort 'n nóg groter belang in die versekeraar Sanlam hê.
Vervaardig dié onderdele in Oos-Kaap, sê LUR
Onderdele vir motors wat in die provinsie gebou word, moet in die Oos-Kaap vervaardig word, sê Lubabalo Mabuyane.
M-Net staak analoogdiens
Deur Simon Sonnekus 13 Maart 2018 19:24
TV-kykers wat nog staatmaak op die TV-kanaal M-Net se analoogdiens moet die uitsaaier MultiChoice voor 31 Maart kontak om seker te maak hulle mis nie hul gunsteling-programme nie.
MultiChoice se digitale migrasie gaan voort en dit beteken onder meer dat hy van analoog- na digitale TV-seine oorskakel. Dié migrasie maak beter beeld en beter klank moontlik.
Dié ou tipe analoog-M-Net-dekodeerders sal ná 31 Maart nie meer sein ontvang nie. Dit is die afsnypunt wanneer MultiChoice na digitale uitsendings migreer.
Jackie Rakitla, hoofbestuurder van korporatiewe sake by MultiChoice, sê die uitsaaier is geruime tyd reeds besig om kliënte wat nog die "ou" M-Net- en CSN-pakket het, oor te skakel na die digitale diens. CSN is 'n sportkanaal.
"Die spesiale diens M-Net GO sal presies dieselfde wees as hul vorige pakket, met M-Net en CSN. Ons hanteer die hele proses en dek ál die uitgawes van die installering en die nuwe dekodeerders," sê Rakitla.
Hy sê kliënte wat buite die digitale uitsaaigebied val, sal met behulp van satellietuitsendings hul sein ontvang.
"Dit beteken ook kykers sal 'n beter beeld en beter klank ontvang en ook vir die eerste keer toegang hê tot die elektroniese TV-gids wat die programskedule vir die volgende agt dae wys."
Volgens Rakitla duur die migrasieproses al etlike jare en dra M-Net sedert Februarie 'n teksstrook op die kanaal om kliënte te herinner aan die spertyd.
"Kliënte moet ons sou gou moontlik bel by 011 289 2270, ons sal dan vasstel watter stelsel hulle tans gebruik en reël dan vir migrasie. Ons reël 'n installeerder, asook die hardeware soos 'n dekodeerder, skottel of antenna."